IV.
Dôvodová správa
I. Všeobecná časť
Návrh nariadenia vlády o meradlách sa predkladá na základe splnomocnenia v § 9 ods. 3 a § 12 ods. 8 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov
Týmto nariadením sa do slovenského právneho poriadku preberá smernica Európskeho parlamentu a Rady 2004/22/ES z 31. marca 2004 o meradlách. Tento návrh nariadenia vlády Slovenskej republiky, spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi štátmi Európskej únie, požiadaviek, ktoré Slovenská republika musí spĺňať ako člen EÚ aj ako člen Svetovej obchodnej organizácie. Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti v oblasti meradiel. Toto nariadenie je špecifické i z toho pohľadu, že po nariadení vlády o váhach s neautomatickou činnosťou sa týmto nariadením rieši celé spektrum meradiel, ktoré sa používajú najmä v oblasti platobných stykov, ale tiež pri ochrane oprávnených záujmov občanov Slovenskej republiky.
Prijatie tohto nariadenia vlády Slovenskej republiky je v súlade s Ústavou Slovenskej republiky, zákonmi a ostatnými všeobecne záväznými právnymi predpismi. Návrh nariadenia vlády nebude mať svojim obsahom nároky na štátny rozpočet ani na rozpočty obcí alebo vyšších územných celkov čo potvrdilo Ministerstvo financií Slovenskej republiky listom č. MF/11522/2005-81. Taktiež nebude mať vplyv na zamestnanosť. Rozhodne však bude mať pozitívny vplyv na životné prostredie.
Návrh bol prerokovaný dňa 7. júna 2005 na Legislatívnej rade vlády Slovenskej republiky a všetky pripomienky boli zapracované. Vzhľadom k uvedenému sa materiál predkladá bez rozporov.

Doložka zlučiteľnosti nariadenia vlády s právom Európskych spoločenstiev a právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu: Nariadenie vlády Slovenskej republiky o meradlách.
3.	Záväzky Slovenskej republiky vo vzťahu k Európskym spoločenstvám a Európskej únii:
a)	Zmluva z Nice, ktorou sa mení a dopĺňa Zmluva o Európskej únii o založení Európskych Spoločenstiev a niektoré súvisiace Akty. Predmetná problematika patrí pod oblasť upravovanú v rámci I. piliera, ide o smernicu Európskeho spoločenstvá, ktorá sa v zmysle čl. 249 Zmluvy o založení Európskeho spoločenstva musí premietnuť do slovenského právneho poriadku do 30. apríla 2006.
4.	Problematika návrhu právneho predpisu
a)	v práve Európskych spoločenstiev je problematika návrhu nariadenia vlády upravovaná Smernicou Európskeho parlamentu a Rady 2004/22/ES z 31. marca 2004 o meradlách.
5.	Stupeň zlučiteľnosti návrhu právneho predpisu s právom Európskych spoločenstiev:
Návrh nariadenia vlády je úplne kompatibilný so smernicou.
6.	Gestor: Úrad pre normalizáciu, metrológiu a skúšobníctvo Slovenskej republiky.
7.	Experti: sa na pri príprave návrhu nariadenia nezúčastnili.

II. Osobitná časť
K § 1
V tomto paragrafe sú vymenované všetky druhy meradiel, ktoré spadajú do pôsobnosti tohto nariadenia (vodomery, plynomery a prepočítavače objemu, merače činnej elektrickej energie, merače tepla, meracie zostavy na kontinuálne a dynamické meranie množstva pretečených kvapalín okrem vody, váhy s automatickou činnosťou, taxametre, materializované miery, rozmerové (dimenzionálne) miery, analyzátory výfukových plynov).
K § 2
Charakterizuje sa za akých okolností sa určujú meradlá podliehajúce tomuto nariadeniu, ak ide o ochranu verejného záujmu, ochranu zdravia spoločnosti, bezpečnosti, poriadku, ochranu životného prostredia, ochranu spotrebiteľa, ako aj na určenie daní a poplatkov a v záujme obchodovania v súlade s dobrými mravmi, a tiež ak ide o ochranu oprávneného záujmu.
Ďalej sa stanovuje povinnosť úradu informovať Komisiu EÚ o tom, že niektoré meradlo nepatrí medzi určené a odôvodniť toto vyňatie.
K § 3
Určenie, že meradlo podľa tohto nariadenia musí spĺňať základné požiadavky, ktoré sú definované v prílohe č. 1 pri uvedení na trh alebo pri uvedení do používania.
Ak sa však na meradlo vzťahuje iné nariadenie vlády ako v tomto prípade nariadenie vlády o elektromagnetickej kompatibilite, primerane sa naň vzťahujú obe nariadenia, toto z hľadiska emisií.
K § 4
Definovanie jednotlivých pojmov používaných v nariadení a v prílohách.
K § 5
Deklarácia, že na podzostavy, ak na ne existujú aj iné právne predpisy súčasne platí aj toto nariadenie vlády a podzostavy obdobne ako meradlá sa môžu uvádzať na trh a do prevádzky aj samostatne.
K § 6
Opätovne deklarovanie, že meradlo musí spĺňať základné požiadavky podľa prílohy č. 1 a zároveň požiadavky podľa osobitnej prílohy. Meradlo musí byť posedené postupom opísaným v § 9. Taktiež deklarácia o tom, že požiadavky na meradlo musia byť k dispozícii v jazyku členského štátu, v ktorom sa meradlo uvádza na trh.
K § 7
Zakotvuje sa povinnosť označiť meradlo označením CE a doplnkovou metrologickou značkou, Označovanie vykoná výrobca alebo na jeho zodpovednosť iný subjekt. Zakazuje sa ďalej označovanie značkami, ktoré by mohli uviesť niekoho do omylu z hľadiska označenia značkou zhody alebo doplnkovou metrologickou značkou. 
Ďalej deklarácia, že meradlo musí spĺňať, ak je označenie požadované aj iným všeobecne záväzným právnym predpisom aj požiadavky tohto predpisu.
K § 8
Definovanie podmienok pre uvedenie meradla na trh alebo do prevádzky. Ide najmä o to, aby meradlo spĺňalo požiadavky podľa nariadenia a príloh a bolo riadne označené značkou zhody a doplnkovou metrologickou značkou. Ďalej sú riešené klimatické podmienky, teplota, vlhkosť, otvorený alebo uzatvorený priestor. A v neposlednej rade i trieda presnosti.
Vystavovanie meradiel, ktoré neboli dané do súladu s týmto nariadením je možné len v prípade riadneho označenia a môžu sa uviesť na trh alebo do prevádzky až po splnení všetkých podmienok.
K § 9
Postupy posudzovania zhody sa riadia prílohami A až H1 a to na základe uváženia výrobcu a na základe príslušnej prílohy, ktorá má v závere určenie, ktoré postupy posudzovania zhody sa môžu na konkrétne meradlo použiť.
Deklarácia o vyhotovovaní záznamov a iným dokumentov v jazyku členského štátu EÚ alebo v inom jazyku stanovenom notifikovanou osobou.
K § 10
Všetky náležitosti, ktoré musí spĺňať technická dokumentácia, ide najmä o stanovenie metrologických charakteristík, reprodukovateľnosti metrologických výkonov vyrobeného meradla, ak je toto správne nastavené pomocou vhodných a na to určených prostriedkov a integritu  meradla. Ďalej vyšpecifikovanie čo musí obsahovať technická dokumentácia. Určenie, kde sa umiestňujú značky a plomby.
K § 11
Informačné povinnosti úradu voči Komisii a členským štátom z hľadiska notifikácie osôb poverených vykonávaním posudzovania zhody. Postup úradu pri notifikácii, na čo musí úrad prihliadať a čo následne sleduje a tiež postup v prípade zistenia, že notifikovaná osoba prestala spĺňať podmienky.
K § 12
Minimálne podmienky na notifikáciu subjektu ako notifikovanej osoby. Najmä nestrannosť od subjektov, ktoré o posúdenie zhody žiadajú a taktiež vnútorná nestrannosť pri vykonávaní skúšok od ich výsledku a počtov. Poistenie pre prípad spôsobenia škody a tiež povinnosť zachovávania mlčanlivosti o zisteniach počas skúšok.
K § 13
Deklarácia o predpoklade zhody pri dodržaní harmonizovaných noriem alebo normatívnych dokumentov, spôsob ich uverejňovania. Deklarácia o predpoklade zhody v prípade, že výrobca nepoužije harmonizované normy alebo normatívne dokumenty a výrobok je v zhode s požiadavkami prílohy č. 1 a osobitnými prílohami.
K § 14
Informačné povinnosti úradu v prípade zistenia nezhody v harmonizovaných normách alebo v normatívnych dokumentoch. Znamená to, že meradlá nespĺňajú základné požiadavky ustanovené v prílohe č. 1 alebo v osobitných prílohách na základe problémov v uvedených dokumentoch.
K § 15
Spresnenie ako vyzerá označenie CE a doplnková metrologická značka M, kedy a akým spôsobom sa pripevňuje identifikačný kód notifikovanej osoby. Spôsob označenia ak ide o príliš malé meradlo alebo o zložitejšie zariadenie a tiež označenie spôsobom, ktorý zabraňuje zneužitiu značky z hľadiska jej premiestnenia na iné meradlo.
K § 16
Postup orgánov metrologického dozoru pri zistení, že na trhu sa objavili nebezpečné výrobky a okruhy spolupráce pri dozore na trhu. Povinnosti úradu z hľadiska informácie pre notifikované osoby z hľadiska certifikátov a schválení systémov kvality.
K § 17
Orgán metrologického dozoru prijíma opatrenia na stiahnutie nezhodných meradiel z trhu, zakáže alebo obmedzí ich ďalšie uvádzanie na trh, prípadne zakáže alebo obmedzí ich ďalšie používanie. Informuje Komisiu v prípade, že ide o systematicky zisťované pochybenie. Prijíma konkrétne opatrenia proti subjektu, ktorý takéto meradlá dodáva na trh alebo do prevádzky.
K § 18
Postup orgánov metrologického dozoru v prípade zistenia neoprávneného označovania meradiel označením CE a doplnkovej metrologickej značky.
K § 19
Postup v prípade zamietnutia alebo odmietnutia meradiel – poučenie toho proti komu bolo takéto opatrenie použité o možnostiach a lehotách na vykonanie nápravy.
K § 20
Prechodné ustanovenie o možnosti používania meradiel spĺňajúcich požiadavky v súčasnosti platných právnych predpisov v čase do vypršania platnosti v ich certifikáte typu najdlhšie však do 30. októbra 2016. Potreba zosúladenia všeobecne záväzných právnych predpisov s podmienkami s tohto nariadenia bezodkladne najneskôr do 30. apríla 2006. A tiež potreba priebežne informovať Komisiu o právnych predpisoch dotýkajúcich sa danej oblasti.
K § 21
Transpozícia smernice EÚ.
K § 22
Účinnosť nariadenia sa navrhuje dňa 30. októbra 2006.
K prílohe č. 1
Základné požiadavky na meradlá, ktoré spadajú pod nariadenie a ktorých osobitné požiadavky sú uplatnené v prílohách MI-001 až MI-0010 (vodomery, plynomery a prepočítavače objemu, merače činnej elektrickej energie, merače tepla, meracie zostavy na kontinuálne a dynamické meranie množstva pretečených kvapalín okrem vody, váhy s automatickou činnosťou, taxametre, materializované miery, rozmerové (dimenzionálne) miery, analyzátory výfukových plynov)

K prílohe č. 2
Oznámenie o prevzatí právneho aktu EÚ.
K prílohám A až H1
Postupy posudzovania zhody, ktoré sú skúšobnými postupmi a sú podrobne opísané v prílohách A až H1.
K prílohe MI-001
Príloha rieši osobitné požiadavky a postupy posudzovania zhody na vodomery.
K prílohe MI-002
Príloha rieši osobitné požiadavky a postupy posudzovania zhody na plynomery a prepočítavače objemu.
K prílohe MI-003
Príloha rieši osobitné požiadavky a postupy posudzovania zhody na elektromery.
K prílohe MI-004
Príloha rieši osobitné požiadavky a postupy posudzovania zhody na merače tepla.
K prílohe MI-005
Príloha rieši osobitné požiadavky a postupy posudzovania zhody na meracie zostavy na kontinuálne a dynamické meranie množstva pretečených kvapalín okrem vody
K prílohe MI-006
Príloha rieši osobitné požiadavky a postupy posudzovania zhody na váhy s automatickou činnosťou.
K prílohe MI-007
Príloha rieši osobitné požiadavky a postupy posudzovania zhody na taxametre.
K prílohe MI-008
Príloha rieši osobitné požiadavky a postupy posudzovania zhody na materializované miery.
K prílohe MI-009
Príloha rieši osobitné požiadavky a postupy posudzovania zhody na rozmerové miery.
K prílohe MI-0010
Príloha rieši osobitné požiadavky a postupy posudzovania zhody na analyzátory výfukových plynov.